Ruth 4
Boaj olako Ruth
1Boaj ocito i dog gaŋ, obedo piny kunnu. Ci nen, lalako ma Boaj oloko pire-ni okato akata. Boaj owacci, “Bin, omera, ibed piny kany,” ci obino obedo piny. 2Ci Boaj okwanyo ludoŋo me gaŋ meno apar, owaco botgi ni, “Wubed piny kany,” ci gubedo piny. 3Lacen owaco ki dano ma en lalako-ni ni, “Naomi, ma doŋ odwogo cen nia ki i lobo Moab, tye ka cato but dul lobo mo yam pa ominwa Elimelek. 4Pienno omiyo atamo ni koŋ atitti, kun awacci, In iwil ki i nyim jo man ma gibedo kany-nyi, ki i nyim ludoŋowa-ni. Ka ce ibikokone, ci koki; ento ka pe, ci titta wek aŋe, pien pe tye ŋat mo ma myero okoki, kono in, ci an aye alubi.” Ogamo ni, “An abikokone.” 5Boaj dok owacci, “I nino ma iwilo iye dul lobo meno ki bot Naomi, noŋo in iwilo wa ki Ruth ma anyira Moab bene, ma dako pa lato-ni, pi dwoko nyiŋ lato i kom ginaleyane.” 6Mumiyo lalako owacci, “An pe atwero koko ne pira, miyo abalo ginaleyana woko. In ikoki; doŋ ajalo twerona me kokone boti, pien an pe atwero kokone.”
7-Man aye kit macon ma yam gitimo i Icrael i kare me koko dul lobo, nyo loko ki dul mukene: pi moko lok mo-ni, con dano acel lunyo warre woko, ci miyo ki ŋat mukene; meno aye yam obedo lok me caden i Icrael. 8Ka lalako dok owaco ki Boaj ni, “In aye iwil,” ci olunyo warre woko. 9Boaj owaco ki ludoŋo ki bot lwak ducu ni, “Wun aye wucaden ma moko ni, atyeko wilo jami ducu ma yam pa Elimelek, ki jami ducu ma yam pa Kilion, ki jami ducu ma yam pa Malon nia ki i ciŋ Naomi. 10-Ki Ruth anyira Moab bene ma yam dako pa Malon doŋ atyeko warone woko wek obed dakona, pi dwoko nyiŋ lato i kom ginaleyane, wek nyiŋ lato pe gijwa woko ki i kin utmege, nyo ki i dog gaŋ ka ma ginywalo iye-ni. Tin wun aye wucaden.” 11-Ci jo ducu ma yam gitye i dog gaŋ kacel ki ludoŋo guwacci, “Wan aye lucaden. Rwot omi dako meno ma bino i odi-ni obed macalo Lakeri ki Lea, ma gin aryo ducu gutiŋo wi ot pa Icrael malo. Myero ibed matek i Eprata, nyiŋi bene oywek i Beterekem, 12-odi bene obed rom ki ot pa Perej ma yam Tamar onywalo ki Juda, pi litino ma Rwot bimiyi ma a ki i latin dako-ni.”
13Kit meno Boaj otero Ruth, odoko dakone. Odonyo obedo kwede, ci Rwot omiyo ogamo ic, onywalo latin laco. 14Mon guwaco ki Naomi ni, “Doŋ gipwo Rwot ma pe oweki ibedo laboŋo wat macok kwedi tin. Wek nyiŋe oywek i Icrael! 15En biroco kwoni odoco, dok bikuri ka iti; pien ci-wodi ma mari, ma pire tekki makato awobe abiro-ni, en aye onywale.” 16Naomi otiŋo latin, opyelo i kore, ci odoko lapidine. 17Mon wadi gucako nyiŋe, kun giwacci, “Ginywalo ki Naomi latin laco.” Ci gucako nyiŋe ni Obed; en aye obedo won Yece, ma won Daudi.
18Man aye likwayo pa Perej: Perej onywalo Kejeron, 19Kejeron onywalo Ram, Ram onywalo Aminadab, 20Aminadab onywalo Nakucon, Nakucon onywalo Calmon, 21Calmon onywalo Boaj, Boaj onywalo Obed, 22Obed onywalo Yece, Yece onywalo Daudi.
azb_Arab nya_Latn luo_Latn luo_Latn luo_Latn luo_Latn